b'\n_START_ARTICLE_\nVe\xc4\x8derni pavlin\xc4\x8dek\n_START_SECTION_\nOpis\n_START_PARAGRAPH_\nOdrasli metulj je na prvi pogled podoben metuljema Smerinthus caecus in Smerinthus kindermannii, od  katerih se lo\xc4\x8di po trnih na prednjih no\xc5\xbeicah ter po dveh, o\xc4\x8desom podobnih pegah na zadnjem paru kril. Vendar pa pegi med po\xc4\x8ditkom prekriva sprednji par kril. Metulj pege poka\xc5\xbee, ko je ogro\xc5\xbeen, s \xc4\x8dimer po mnenju znanstvenikov zmede plenilca in si ustvari mo\xc5\xbenost za pobeg. \xc4\x8cez dan metulj ve\xc4\x8dinoma po\xc4\x8diva na drevesnem lubju z zlo\xc5\xbeenimi sprednjimi krili in je zaradi svoje zunanjosti dobro prikrit. Prednja krila so namre\xc4\x8d prekrita z vzorci razli\xc4\x8dno rjavih odtenkov. Zadnji par kril je obarvan okrasto rjavo z ro\xc5\xbenatim pridihom, na sredini pa se nahaja \xc4\x8drno obrobljena modra pega, ki spominja na oko. Oprsje je mo\xc4\x8dno odlakano. Zunanja stran je pora\xc5\xa1\xc4\x8dena z rjavimi, sredina pa s temno rjavimi do \xc4\x8drnimi dla\xc4\x8dicami.Premer kril ve\xc4\x8dernega pavlin\xc4\x8dka zna\xc5\xa1a med 70 in 80 mm.  V Sloveniji leta od maja do avgusta._NEWLINE_Gosenica dose\xc5\xbee dol\xc5\xbeino do okoli 8 cm in je bledo modre ali rumenkasto zelene barve s pre\xc4\x8dnimi belimi ali rumenimi progami, na zadku pa ima zna\xc4\x8dilen trn sivo modre barve. Gosenice je mogo\xc4\x8de najti na vrbah in topolih, ob\xc4\x8dasno tudi na sadnem drevju, predvsem na jablanah. Zabubijo se v zemlji pozno poleti in zimo pre\xc5\xbeivijo v stadiju bube. Ta je svetle\xc4\x8da in rde\xc4\x8dkasto rjave barve.'